SET ปิดเช้าลบ 15 จุด เซ่นราคา “น้ำมัน” ร่วง – รัฐฯยกระดับคุมโควิด
SET ปิดเช้าลบ 15.50 จุด รับปัจจัยลบทั้งใน - ตปท. จากราคาน้ำมันที่ถอยลงจากมติ “โอเปกพลัส” ปรับเพิ่มการผลิตน้ำมันรวม 2 ล้านบาร์เรล/วัน รวมทั้งรัฐฯยกระดับมาตรการคุมโควิดมากขึ้นและเพิ่มพื้นที่สีแดงเข้มเป็น 13 จังหวัด
19 ก.ค. 2564

นายวิจิตร อายะพิศิษฐ นักกลยุทธ์การลงทุน บล.เมย์แบงก์ กิมเอ็ง (ประเทศไทย) เปิดเผยว่า ตลาดหุ้นไทยเช้านี้ปรับตัวลงรับปัจจัยลบทั้งจากในประเทศและต่างประเทศ โดยต่างประเทศมาจากราคาน้ำมันที่ถอยลงหลังจากกลุ่มประเทศผู้ส่งออกน้ำมันและชาติพันธมิตร (โอเปกพลัส) มีมติปรับเพิ่มกำลังการผลิตน้ำมันรวม 2 ล้านบาร์เรล/วัน โดยให้ทยอยปรับเพิ่มเฉลี่ยเดือนละ 400,000 บาร์เรล/วันตั้งแต่เดือนส.ค.ไปจนถึงเดือนธ.ค.64 ทำให้เห็นภาพรวม Supply ที่เพิ่มขึ้น ขณะที่ Demand น่าจะชะลอตัวลงด้วยซ้ำจากการแพร่ระบาดโควิดกลายพันธุ์ที่กลับมาในหลายประเทศ 
ส่วนปัจจัยในประเทศเป็นเรื่องของมาตรการคุมเข้มของภาครัฐฯในการยกระดับการควบคุมมากขึ้น ทั้งการเพิ่มพื้นที่สีแดงเข้มเป็น 13 จังหวัด และจำกัดกิจกรรมต่างๆเพิ่มขึ้น ซึ่งก็ยังเชื่อว่ามาตรการที่ออกมายังไม่เพียงพอที่จะทำให้จำนวนผู้ติดเชื้อโควิดในประเทศถอยลงได้ ดังนั้นจึงมองว่าสถานการณ์การแพร่ระบาดไวรัสโควิด-19 ในประเทศยังไม่น่าไว้วางใจ 
ด้านตลาดหุ้นในภูมิภาคเอเชียเช้านี้ต่างก็ติดลบกัน จากความกังวลภาพเศรษฐกิจโลกที่จะกลับมาชะลอตัวหลังจากที่เผชิญการแพร่ระบาดไวรัสโควิด-19 แบบกลายพันธุ์อีกรอบ 
ทั้งนี้สัปดาห์นี้ให้ติดตามการทยอยประกาศผลประกอบการของกลุ่มแบงก์ และในช่วงกลางสัปดาห์ให้ติดตามตัวเลขการส่งออกของไทย รวมถึงติดตามดัชนีผู้จัดการฝ่ายจัดซื้อ (PMI) ภาคการผลิต และภาคบริการของทั้งสหรัฐฯ และยุโรปที่จะทยอยออกมา
แนวโน้มการลงทุนในช่วงบ่ายนี้ นายวิจิตร กล่าวว่า ตลาดฯคงจะแกว่งในกรอบแดนลบอยู่ โดยมีแนวรับหลักที่ 1,550 จุด หากหลุดจะมีแนวรับถัดไปที่ 1,530 จุด ส่วนแนวต้านให้ไว้ที่ 1,570 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
GPSC มูลค่าการซื้อขาย 1,481.31ล้านบาท ปิดที่ 80.50 บาท เพิ่มขึ้น 1.25 บาท          
RCL มูลค่าการซื้อขาย 1,079.28 ล้านบาท ปิดที่ 54.50 บาท ลดลง 2.25 บาท
BANPU มูลค่าการซื้อขาย 1,050.98 ล้านบาท ปิดที่ 14.30 บาท เพิ่มขึ้น 0.30 บาท         
PTT มูลค่าการซื้อขาย 993.05 ล้านบาท ปิดที่ 36.75 บาท ลดลง 0.75 บาท
GUNKUL มูลค่าการซื้อขาย 953.15 ล้านบาท ปิดที่ 4.88 บาท เพิ่มขึ้น 0.04 บาท